Dacian Cioloș: USR este un partid de nișă

18.11.2018

Dacian Cioloş loveşte din nou într-un partid de opoziţie. După ce i-a criticat pe liberali, a venit rândul celor de la USR să fie luaţi în vizor. USR este un partid de nişă, a spus fostul premier tehnocrat. Replica a venit imediat. Uniunea Salvați România a muncit mult să ajungă unde este acum, i-au transmis liderii partidului.

Embed

„Cei 65% (din electorat, n.r.) nu sunt toți indeciși, acolo e un public mai complex. În primul rând, tocmai de asta venim cu o nouă ofertă politică, pentru că am constatat că dacă USR are un culoar pe care îl poate acoperi pe zona asta de indeciși, există un alt culoar pe care îl putem acoperi noi, mai larg. USR are un culoar de nișă pe care îl valorifică foarte bine. Electoratul nostru, așa cum îl vedem acum, este reprezentat de oameni din diferite medii sociale, sunt oameni care au mai votat la alte alegeri, care au fost dezamăgiți si care nu se mai regăsesc și care așteaptă un partid care să dea o tentă de seriozitate. Nu zic că USR nu e serios, ci că ei au un alt stil”, a declarat Dacian Cioloș într-o dezbatere la Slobozia, citat pe site-ul MRÎ.

„USR este, până una alta, al treilea partid din România, e greu să spui despre el ca e de nișă. De doi ani de zile facem singura opoziție adevarată, ne-am bătut doi ani, ne batem în continuare, avem 6.000 de membri, avem 200 de filiale, suntem în toată țara și asta nu e puțin lucru. Am făcut multe în 2 ani de zile”, spun Ionuț Moșteanu, vicepreședinte USR.

Fostul premier Dacian Cioloş a atacat, în urmă cu două săptămâni, Partidul Naţional Liberal. Într-o postare pe pagina personală de Facebook, fostul premier făcea atunci o analiză a întregii clase politice din România. El spunea despre principalele partide - PSD, dar şi PNL - că reprezintă o clasă politică veche, care nu doreşte să scoată ţara din sărăcie.

Descarcă aplicația Digi24 și află cele mai importante știri ale zilei